 

**בבית הדין הצבאי המחוזי**

**במחוז שיפוטי מרכז**

**בפני: אל"ם נועה זומר - אב"ד**

**רס"ן ראמי בשיר - שופט**

**רס"ן עדואן סואעד - שופט**

**בעניין: התובע הצבאי (ע"י ב"כ,** **קמ"ש נעם שמחון)**

**נגד**

**ח/XXX רב"ט ג' ה' (ע"י ב"כ, רס"ן (במיל') אלון הראל; נינה שמעונוב)**

**הכרעת - דין**

על פי הודאתו, מורשע הנאשם בעבירות הבאות, בהתאם לכתב האישום המתוקן ולפרטים הנוספים:

1. עבירות בנשק (נשיאה והובלה), לפי סעיף 144 (ב) רישא לחוק העונשין, התשל"ז-1977.

2. עבירות בנשק (סחר), לפי סעיף 144 (ב2) לחוק העונשין, התשל"ז-1977.

3. שיבוש מהלכי משפט, לפי סעיף 244 לחוק העונשין, התשל"ז-1977.

4. ניסיון לקשירת קשר לביצוע פשע לפי סעיפים 499(א)(1) ו-25 לחוק העונשין, התשל"ז-1977.

**• ניתנה היום, 24/09/2019, כ"ד באלול התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**גזר - דין**

הנאשם, רב"ט ג'וד הייב, הורשע על פי הודאתו בעבירות בנשק מסוג נשיאה והובלה ומסוג סחר, וכן בעבירה של שיבוש מהלכי משפט וניסיון לקשירת קשר לביצוע פשע.

מדובר, ראשית, בנשיאתו של נשק צבאי במועדים שאינם ידועים, וכן ביום 15.01.2019, בעיר טבריה ובמקומות נוספים, כאשר הנשק טעון במחסנית המלאה בכדורים. מוסכם על התביעה, כי נשיאת הנשק הייתה לצורך התרברבות.

פרטי האישום הנוספים עניינם בהתנהלות אל מול סוכן מצ"ח, אשר פעל אל מול הנאשם לאחר קבלת מידע מודיעיני שהחשיד אותו בביצוע עבירות בנשק. לאחר דין ודברים, מכר הנאשם לסוכן שני רימוני הלם צה"ליים, בתמורה ל-1,100 ש"ח. הנאשם שוחח עם הסוכן, בשתי הזדמנויות שונות, גם על מכירת אקדחים. באותן הזדמנויות, העביר לסוכן תמונה של האקדחים המוצעים, מחק מרחוק, באמצעות יישומון ה"וואטס אפ" את התמונה ממכשירו הסלולרי של הסוכן, וביקש ממנו למחוק את התמונות הנוספות, והכל מחשש כי התמונות יימצאו בחיפוש במכשירים הסלולריים. זמן לא רב לאחר מכן, התכתבו השניים על מכירתם של 10 רימוני הלם נוספים, אך בסופו של דבר, עסקה כאמור לא יצאה אל הפועל.

הנאשם התנדב לשירות בצה"ל בחודש דצמבר 2017, ושירת תחילה כלוחם. בהמשך, עבר לשרת כנגד לוגיסטיקה. לחובתו עבירות משמעת ספורות, נושנות ברובן. כנמסר, במהלך מעצרו בתיק, סייע בחילוצם של כלואים ואנשי סגל בשתי שריפות שפרצו בבסיס הכליאה, ואף אושפז לאחר שסבל מקשיי נשימה.

הצדדים הגיעו להסדר טיעון, הנסמך בראש ובראשונה על הודאתו של הנאשם באשמה, תוך ויתור על טענות ראייתיות משמעותיות. עוד נשקלו נסיבותיו האישיות.

אין חולק בדבר חומרתן של עבירות בנשק. רימוני הלם הינם אמצעי לחימה, לכל דבר ועניין. ההתכתבות הענפה עם הסוכן, תוך שהנאשם נוקב במחירים קונקרטיים, למכירתם של אקדחים, ולאחר מכן מבצע ניסיונות להצטייד ברימוני הלם נוספים, לעסקה נוספת, מצביעה על נגישות לעולם הסחר בנשק, ומצדיקה עונש מרתיע. לעניין זה שקלנו גם את הסתבכותו בעבירות של איומים, תקיפה והיזק לרכוש, עוד קודם לגיוסו, הגם שזו הסתיימה בגמר דין ללא הרשעה. מן הצד השני, סיום התיק, ללא צורך בשמיעת סוכנים ועדים רבים אחרים, אכן ראוי להתחשבות והקלה. בדברו האחרון, הביע הנאשם חרטה אותנטית על המעשים.

לנוכח כלל האמור, מצאנו כי הסדר הטיעון אליו הגיעו הצדדים מצוי במתחם העונש ההולם, והחלטנו לכבדו.

**על הנאשם נגזרים, אפוא, העונשים הבאים:**

1. **עשרים ושמונה (28) חודשי מאסר לריצוי בפועל, שיימנו החל מיום מעצרו.**
2. **שנים עשר (12) חודשי מאסר על תנאי למשך שלוש (3) שנים, לבל יעבור כל עבירה של הוצאת נשק מרשות הצבא או עבירות בנשק מסוג פשע.**
3. **שישה (6) חודשי מאסר על תנאי למשך שלוש (3) שנים, לבל יעבור עבירות בנשק מסוג עוון, או כל עבירה של שליחת יד ברכוש הזולת.**
4. **שלושה (3) חודשי מאסר על תנאי למשך שלוש (3) שנים, לבל יעבור כל עבירה שעניינה שיבוש מהלכי משפט.**
5. **קנס בסך שמונה עשר אלף שקלים (18,000 ₪) שישולם בעשרה (10) תשלומים חודשיים שווים, החל מיום 16.08.2020. אי תשלום אחד התשלומים יעמיד את יתרת הסכום לפירעון מיידי. אי תשלום הקנס יביא למאסרו של הנאשם למשך שישה (6) חודשים.**
6. **הורדה לדרגת טוראי.**

**נוכח סיום התיק, מועברת בקשתו של הנאשם לקבלת חופשה לרגל חתונה משפחתית ביום 28.09.2019 להחלטתו של מפקד בס"כ XXX.**

**התביעה תפעל מול רשויות החקירה להשבת מכשיריו הסלולריים של הנאשם לידיו.**

1. **זכות ערעור תוך 15 יום.**
2. **ניתן היום, 24/09/2019, כ"ד באלול התשע"ט, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**העתק נכון מהמקור
רס"ן מאיה גנות
ק' בית הדין**

**נערך על ידי: ט.א**

**בתאריך: 24.9.2019**

**חתימת המגיה: ג' ב' ש'**